
NADINE GONZALEZ

KJÆRLIGHET FOR REBELLEN

Oversatt av Lena M. Bakke

Miniserie: I fedrenes spor


Familiefeider, rivaliserende rancher og vill kjærlighet – i Texas løper de hete følelsene gjennom generasjoner. Dette er femte del i miniserien I fedrenes spor.

Nadine Gonzalez er en haitiansk-amerikansk forfatter. Hun jobber som advokat og bor i Miami i Florida, hvor hun deler hjem med sin kubansk-amerikanske ektemann og sønnen deres. Nadine skriver lystig samtidsromantikk med forskjellige karakterer. Amerikanske, karibiske og latinamerikanske. Hun bygger nettverk på Twitter, men bor på Instagram!


Til Ariel og Nathaniel.

Dere gjør livet fargerikt.

Jeg elsker dere begge.

 

Og spesielt til min søster Martine.

Takk for at du holder meg i hånden på

denne ville reisen.


PROLOG

«Det oppfyller ingen ønsker, vet du.»

Visdomsordene ble fremsagt av en glatt mannsstemme med et snev av aksent. Eve Martin stålsatte seg mot sjarmøren. Typisk mann å påpeke det opplagte. Jo, hun stirret som forhekset på et champagnetårn, men med god grunn. Ved kveldens begynnelse hadde Eve stirret på kranvann som fylte et sprukkent porselenskrus. Hun hadde forberedt seg på den faste trøstedrikkingen av te, men ble heller grepet av en dyster håpløshet. Lenger enn hun ville innrømme, hadde hun sett vannet renne over kanten og sildre støyende ned i sluket, akkurat som alle håp, drømmer, ambisjoner og planer hun hadde hatt siden hun var tolv. En gang hadde hun vært på vei opp, blitt kalt en kommende stjerne i sitt felt. Nå var hun på vei inn i glemselen. Men hun nektet rett og slett å forsvinne slik.

Staheten var alltid sterkere enn håpløsheten. Denne torsdagskvelden fikk den henne ut av pyjamasen og utgangsdøren, og inn i en drosje til byen. Hun ba sjåføren kjøre til den eneste adressen hun kjente, Texas Cattlemanʼs Club. Det var først da de kjørte opp foran det livlige stedet at hun innså feiltakelsen. Hun hadde bare ønsket seg et rolig vinglass i baren, noe hun hadde savnet alle ukene på sykehuset. Men det så ut til å være et veldig flott selskap på gang. Eve hadde ikke helt visst hva hun skulle gjøre. Hvis hun ba sjåføren kjøre henne hjem, hadde hun brukt seksti dollar på en reise ingensteds. Hun hadde ikke råd til å kaste bort penger.

En utenforstående avgjorde det. Parkeringsbetjenten åpnet passasjerdøren. Han trodde sikkert at hun var en gjest og ville sørge for at biltrafikken gled jevnt. «God kveld, maʼam. Velkommen til Cattlemanʼs Club.»

Med de ordene fikk hun adgang til Royal-elitens gylne fristed. Eve fulgte de andre gjennom den storslåtte lobbyen til en enda mer storslått ballsal. Hun følte seg bortkommen blant de skravlende gjestene og trasket hvileløst rundt til hun oppdaget det enorme champagnetårnet midt i rommet. Hun gikk mot det og stirret som forhekset, da en servitør, stående på toppen av en gardintrapp, tømte flaske etter flaske over pyramiden av stettglass. Fra kranvann til champagne, kvelden hennes tok seg opp. Kanskje hun kom til å more seg i kveld.

«Det oppfyller ingen ønsker, vet du.»

Et raskt blikk på den morsomme fyren motbeviste den kommentaren. Han sto ved siden av henne i skreddersydd, marineblå dress. Med den høyden, det mørke håret, den smørbrune huden og de glitrende brune øynene, måtte han være et ønske som gikk i oppfyllelse for noen.

Fra toppen av gardintrappen hevet servitøren den siste champagneflasken i været. «Skål, alle sammen!»

Brått følte Eve seg veldig tørst og grep etter et glass. Forferdet så hun hele champagnebyggverket rase sammen. Knust glass forvandlet luften rundt henne til et glitrende prisme. Champagnen sprutet utover den kirsebærrøde kjolen hennes. Champagnen gjorde skoene våte, virvlet rundt anklene hennes og fløt mellom beina. Sjokkert glapp hennes eget glass ut av hånden og knustes ved føttene hennes.

Mens alle rundt henne løp til side, ble hun stående bomstille. Når skulle hun lære? Staheten overgikk håpløsheten, men ingenting var sterkere enn skjebnen. Eve burde ha visst bedre enn å forlate den trygge bunkeren sin og friste skjebnen i kveld. Nå ønsket hun bare å forsvinne.

Kjærlighet ved første blikk var for naive tullinger, ikke sant? Det var det Rafael Arias Wentworth alltid hadde ment, til han så henne. Hun sto ubevegelig og stirret på champagnetåret midt i ballsalen. Hun var iøynefallende med en sukkertøyrød kjole og håret oppsatt i en topp, men han så bare den glatte, karamellfargede huden. Hvem var hun i denne mengden av fremstående Royal-innbyggere?

Rafael bortforklarte følelsene hun vekket. Han svevde fortsatt høyt etter en annen opplevelse. Tidligere på kvelden hadde han kjørt til en bilforhandler i utkanten av byen, men ikke den typen som solgt familiebiler i utstillingsrom med klimaanlegg. Denne inviterte enkeltstående kunder til en anonym, inngjerdet bygning, bevoktet av enorme hunder som viste seg å være snille. Eieren var en ung fyr ved navn Manny Suarez, han restaurerte luksusbiler. Rafael hadde kontaktet ham fra Miami, flere uker før han bestemte seg for å komme hjem. Nå virket det som de hadde funnet den perfekte bilen. Etter tålmodig å ha besvart omtrent femti spørsmål, hadde Manny bedt Rafael betale eller stikke. Rafael nølte ikke. Han la en kvart million dollar på en 1969 Camaro kabriolet. Han skulle gjerne ha sparket i dekkene, men det var ingen. Den rustne metallboksen lå på lecablokker. Men vakker var den uansett.

Han hadde følt seg opprømt da han forlot forhandleren. Ettersom han var forsinket til cocktailselskapet på Cattlemanʼs Club, hadde han kjørt raskt gjennom Royals gater. Han kjørte en velrestaurert 1972 Jaguar XK-E. Klassiske kabrioleter var svakheten hans. Det var også kvinner i rødt.

Kveldens selskap var en forretningsforpliktelse. Rafael kunne ikke stå over, men hadde ingen planer om å bli lenge. Ta en drink, rusle en runde, og så forsvinne ubemerket. Men så oppdaget han henne og … bom!

Kjærlighet eller ei, han måtte stå over. Det var grenser for hvor mye et mannehjerte kunne romme, og i kveld hadde han falt for en klassisk Chevrolet. Han skulle dra før han gjorde noe dumt, men ikke før han fikk navnet til skjønnheten. Det ville være nyttig informasjon hvis han følte for å forelske seg en annen kveld.

Han gikk nærmere for å hilse på henne. Hun stirret på champagnen som ble tømt nedover pyramiden. Han sa det første han kom på. «De oppfyller ingen ønsker, vet du.» Han ville bare lokke frem et smil. I stedet glodde hun irritert på ham. Så skjedde to ting i rask rekkefølge, som torden etter lyn. En stige kolliderte med tårnet. Tårnet raste sammen. Knusingen av glass. Sprutingen av champagne. Rafael enset det ikke. Han gjenkjente denne kvinnen. Hun var utvilsomt den beryktede Evelyn Martin. En del av ham måtte ha visst det. Følelsen hun vekket i ham, var ikke kjærlighet, men noe like sterkt.

*

Det var ikke tid til å dvele ved noe av det. Helvete brøt løs i ballsalen. Ved siden av ham tørket en mann febrilsk av dressen sin med en serviett. En kvinne klagde over skaden på designerskoene sine. Men Eve Martin sto ubevegelig i katastrofen, og Rafael måtte vedgå at det var noe tøft ved det. Men allikevel kunne hun ikke bli her.

«Bli med meg.» Han la en arm rundt de stive skuldrene og trakk henne med seg. Han førte henne ut av ballsalen. I lobbyen spurte han om det gikk bra. Ikke noe svar. Var hun i sjokk?

«Snakk med meg», sa han. «Si noe så jeg vet det går bra.»

Hun trakk pusten dypt. «Jeg dør av forlegenhet.»

«Er det alt?» sa han. «Da avbestiller jeg ambulansen.»

Hun tørket den fuktige pannen med fingrene. «Jeg er et vrak.»

Det virket som uttalelsen hadde mer med sinnstilstanden hennes enn utseendet å gjøre. «Vil du gå på toalettet og ordne deg?»

Hun ristet på hodet. «Nei.»

Ansatte hadde sperret av ballsalen. Andre delte ut håndklær til våte gjester. Han grep to og ga henne det ene.

«Det var et uhell», sa hun halvkvalt og klemte håndkleet mot brystet. «Jeg mente ikke å …»

Rafaels blikk smalnet. «Mente ikke å … hva da?» Han lo. «Tror du at det var din skyld?»

«Jeg grep et glass!»

«Det er slik det fungerer», sa han. «De skjenker vinen, du tar et glass.»

«Kanskje jeg grep det på feil måte.»

«Beklager å måtte avsløre dette, men så mektig er du ikke.»

«Men hva skjedde da?»

«Gardintrappen veltet.»

«Å …»

«Nettopp», sa han. «Det var helsikes dramatisk. Synd du gikk glipp av det.»

«Det går bra», sa hun med et lettet sukk. «Jeg har fått nok drama.»

«Jeg tror vi er ferdige her.» Rafael grep mobilen for å sende koden sin til parkeringsbetjenten. «Hva er parkeringskoden din? Jeg ber dem kjøre frem bilen din.»

«Ikke tenk på det. Jeg tar en drosje.»

Han la vekk mobilen sin. «Trenger du skyss? Jeg kan kjøre deg hjem.»

«Nei», sa hun bestemt. «Jeg klarer meg. Takk.»

«Du er gjennomvåt», påpekte han.

«Føttene mine er våte. Jeg overlever nok.»

«Ikke vær så sikker», sa Rafael. «Hvis min kjære bestemor har rett, får du lungebetennelse og dør innen et døgn.»

«Din kjære bestemor tar feil. Og du har gjort nok i kveld. Takk.»

«Før du gir meg en medalje, Evelyn, bør jeg fortelle at jeg bruker deg som skjold.»

Øynene sluttet å glitre. «Du vet hvem jeg er?»

Rafael svarte ikke. Hun burde ikke være overrasket. Alle i byen hadde lest om henne. De visste godt hvem hun var og fulgte med på alt hun gjorde. At folk kjente deg, eller trodde de gjorde det, basert på rykter eller annet, var ingen god følelse. Han kjente godt til det.

«Og hvem er du?» spurte hun.

Det var ikke tid til å svare. Paul og Jennifer Carlton, eiendomsmeglerne fra Carlton Realty Group, forkortet P&J, nærmet seg raskt. «Jeg skal hviske noe i øret ditt. Er det greit?»

Øynene hennes ble store. «Jeg forstår ikke. Hvorfor det?»

«Jeg trenger din hjelp.» Han senket hodet og hvisket på en slik måte at tilskuere kunne tro de hadde en privat samtale og holde seg unna. «Lat som vi har en dyp samtale. Lat som du er helt med.»

«Jeg skal gjøre mitt beste», sa hun.

Planen hans mislyktes. Det elegante paret han forsøkte å unngå, overfalt ham med luftkyss, skulderklapping og nysgjerrige spørsmål. «Rafael!» ropte de samtidig.

Evelyn snudde seg. «Rafael …» Hun gjenkjente ham.

«Er det sant at du snuser på Richardson-eiendommen?» spurte Paul.

Rafael unnvek spørsmålet. «Paul, Jennifer, har dere møtt Evelyn Martin?»

De hilste kort på henne før de fortsatte avhøret.

«Mange av klientene våre er interessert i den eiendommen», sa Jennifer. «Hvis motellet legges ut for salg, så forbered deg på budkrig.»

Paul hadde et forslag. «Hva om vi tar en drink og diskuterer dette inne.»

Evelyn sa klart ifra. «Beklager, vi skal dra. Det har vært en ulykke.»

Vi-et tok knekken på ham.

«Å?» Jennifer stirret på Evelyn som hun først nå oppdaget henne. «Hva skjedde? Og hvorfor er kjolen din våt?»

«Et champagnetårn raste sammen», svarte Eve.

«Jøss!» utbrøt Jennifer.

Rafael så de små dråpene som fikk Evelyns kjole til å glinse ekstra. «Vi må få deg ut av den kjolen.»

Hun så rart på ham. Greit, denne gangen var vi-et litt overdrevet.

«Bare kjør meg hjem, takk», sa hun. «Jeg klarer resten selv.»

Paul og Jennifer fulgte oppslukt med på samtalen. Rafael måtte bli kvitt dem. De levde av sladder. Snart ville hele Royal dikte opp historier. Han hadde opplevd det før.

«Jeg bør få Evelyn hjem før hun får lungebetennelse», sa han. «Hyggelig å treffe dere.»

«God kveld», sa de og gikk.

Rafael så på Evelyn. «Klar?»

Hun så ut til å tenke seg om før hun ga etter. «Greit», sa hun. «Denne kvelden er en fiasko. Vis vei.»

Stemmen var full av skuffelse. Rafael følte med henne. Hun hadde ikke pyntet seg så mye for en kveld som skulle ende slik. Han så seg rundt og oppdaget en servitør med et brett champagneglass. Han grep et glass til henne. «Du fortjener det.»

Hun nølte før hun grep glasset. «Jeg trodde vi skulle dra.»

«Om et øyeblikk», sa han. «Parkeringsbetjenten sender en melding når bilen står klar. Imens vet jeg akkurat hvor vi kan vente. Følg meg.»

Rafael Wentworth var så elegant. Var det rart? Han tilhørte en av de eldste familiene i Royal. Eve var ingen ekspert på Royal, det var søsteren Arielles fagområde, men såpass visste hun. Cammie Wentworth hadde veldig sjenerøst tatt seg av Eves nevø mens hun var syk. Rafaels navn var velkjent, og han visste det. Han hadde ikke giddet å presentere seg for han antok at hun visste hvem han var.

Rafael hadde bedt henne bli med ham, og hun gjorde det uten å stille spørsmål. Han førte henne ut en sidedør og til en benk under et magnoliatre. Noen øyeblikk senere drakk Eve champagne under den store Texas-himmelen, sammen med arvingen til en stor formue. Det var den siste dagen i en veldig lang, veldig slitsom, januar-måned. Han tok av seg jakken og la den rundt skuldrene hennes. «Jeg liker hvordan du håndterte P&J.»

«Det paret, mener du? Er det det du kaller dem?»

«Det er det alle kaller dem.»

Hun rynket pannen. «De virket harmløse nok.»

«Så naiv.»

«Jeg er alt annet enn det.»

«Greit», sa han. «Kan ikke benektes at vi er et bra team. Kanskje er det sør-Florida-forbindelsen vår.»

«Har vi en sør-Florida-forbindelse?»

«Alle påstår det.»

Hun visste lite om mannen utover at han en kort stund var i søkelyset i den delikate saken som fikk henne til Texas i utgangspunktet. Han hadde raskt renvasket navnet sitt, men Eve burde ha visst at det ikke var siste gangen hun hørte om ham. Tross alt var han Cammie Wentworths bror. Cammie var et av de første menneskene Eve møtte i byen, og livene deres var fortsatt sammenfiltret.

«Ikke legg for mye vekt på det», sa Eve og forsøkte ikke å gjøre det selv. «Miami har en tendens til å gjøre totalt fremmede til sengekamerater.»

Han smilte. «Jeg kunne ikke ha sagt det bedre selv.»

Eve fant frem mobilen sin, trykte på navigasjonsappen og ga ham den. «Kjør meg til denne adressen, så er vi skuls.»

Han kastet et raskt blikk på skjermen. «Jeg dro akkurat derfra.»

Hva gjorde en Wentworth i hennes nabolag? «Virkelig? Hva gjorde du der?»

Smilet hans ble utspekulert. «Hvis du oppfører deg pent, forteller jeg det en dag.»

Eve smilte også, for første gang på … hva? Seks måneder? Det gjorde vondt i kinnene. «Kan jeg spørre om noe?»

«Kjør på.»

«Hvorfor kom du hit i kveld? Du har tydeligvis ikke lyst.»

Han sukket tungt. «Det er prisen for å gjøre forretninger i denne byen.»

Eve hevet champagneglasset. Måneskinnet danset i boblene. «Er det virkelig så tungt?»

«Jeg synes det», svarte han. «Ved slutten av en lang dag har jeg overhodet ikke lyst til å tørrprate med folk.»

«Så, hva har du lyst til?»

«Jeg vil ha en biff, en rødvinsflaske, en sigar … og sengen min.»

Det hørtes veldig bra ut. Hun ville ha gitt alt for det, minus sigaren.

«Jeg er nysgjerrig», sa han. «Hvorfor kom du hit?»

«Jeg ville more meg.»

Hva annet kunne hun si? Etter flere måneder på sykehuset ville hun bruke sine egne klær og føle seg som sitt gamle, livlige jeg. Det ville være å avsløre for mye. Folk flest trengte ingen dyptgående grunn for å dra ut for en drink på en vakker kveld.

«Moro?» Det virket som han ikke forsto meningen.

Hun stavet det for ham. «M-O-R-O.»

«Jeg skal fortelle deg en hemmelighet.» Han senket stemmen og hvisket. «Ingen har noensinne moret seg på en slik klubb. Det er ikke tillatt.»

«Det er ikke sant! Det er vakkert her.»

Musikk og latter svevde mot dem. Selskapet fortsatte. Ingen ville la en champagnedam ødelegge kvelden.

Rafael reiste seg og trakk i slipsknuten sin. «Det er slik de fremstår, men ikke la deg lure. Denne klubben dreier seg om tørrprat og sosial klatring. Det er alt.»

«Du er gal.»

«Søta, det er Texas-loven», sa han og løftet fingeren til en innbilt Stetson-hatt.

Eve lo, og det var et lite mirakel. Samme morgen hadde hun grått i kaffen sin. De siste månedene hadde vært så tøffe.

«Tror du jeg tuller? Sjekk klubbens regelverk», sa han. «Det står tydelig at ingen medlemmer får more seg. De eskorterer deg ut hvis du gjør det.»

«Jeg er ikke medlem, så jeg klarer meg.»

«Er du ikke?» Han brettet opp ermene sine. I måneskinnet, som ga det kullsvarte håret et sølvskinn, var han kanskje den vakreste mannen hun hadde sett. «Hvordan kom du deg inn?»

Hun hadde bare … gått inn. Det hadde ikke slått henne at klubben ikke var åpen for offentligheten. Eve løftet glasset til leppene og forsøkte å skjule panikken. Ville de eskortere henne bort fra eiendommen nå?

Først virket ikke Rafael spesielt interessert i svaret hennes, men da hun forble taus, økte interessen hans. «Evelyn», sa han. «Er det noe du ikke forteller meg?»

«Folk kaller meg Eve, ikke Evelyn.»

Plutselig var Eve veldig varm. Det hjalp ikke at den fuktige kjolen klistret seg til kroppen som et plastomslag.

«Eve», sa han. «Hva er det du ikke forteller meg?»

«Jeg kjente ikke til reglene», sa hun. «Den eneste klubben jeg tilhører, er et treningssenter.»

«Så … hva gjorde du for å komme deg inn?»

«Jeg gjorde ingenting!» sa hun opphisset. «Drosjen kjørte opp foran inngangen. Den hindret trafikken, så dørvakten feide meg inn.»

«Han feide deg.» Han lo, med en glatt, dyp latter som hadde vært lagret på eiketønner i mange tiår og bare ble delt med de beste venner. Eve følte seg litt beruset av den. «Dette er så bra at jeg trenger popkorn.»

«Å, slutt!» Eve trampet med foten. Den våte sålen på de høyhælte skoene lagde en ubehagelig plaskelyd. Hun tok dem av og viftet med tærne i gresset. Kunne like gjerne gjøre det mer behagelig.

«Eve Martin, du er en vill kvinne.»

Hun var ikke det. Hun var definisjonen på kjedelig og stabil og forutsigbar. Lillesøsteren Arielle var den morsomme og spontane. Det gjorde vondt i brystet når hun tenkte på Arielle. Hun tok en stor slurk av champagnen for å slappe av.

«Faktisk liker jeg deg på en måte», sa han.

Vel, det var hyggelig på en måte. «Jeg liker deg også.»

«Vet du hva?» sa han. «Jeg lurer på om vi kunne forene våre to visjoner for kvelden.»

Som alltid kvalte Eve interessen før den antente. «Vi kan ikke forene noe.»

«Det er synd», sa han. «Jeg fikk akkurat en god idé.»

Det ringte så mange advarsler i hodet at hun knapt hørte sine egne tanker. «Hva er den?»

Han stirret ut i det fjerne og pekte mot vest. «Jeg vil ta deg med dit.»

Hun strakte nakken og oppdaget et storslått hus på en ås. Det lyste fra alle vinduer. Det virket koselig nok, den typen sted som serverte et godt, lokalprodusert måltid. Hva var planen? En sen middag?

«Jeg drar ingen steder med deg», sa Eve. «Jeg ser ikke ut.»

Hun lengtet etter sengen. Men hvilken seng? Ikke den klumpete i Airbnb-husværet eller den harde hun hadde forlatt i Miami. Og i hvert fall ikke sykehussengen hun hadde måttet holde i flere uker etter at hun ankom Royal. Hun var utmattet, men hadde ikke noe behagelig sted å sove. Det var roten til problemet hennes.

«Det er ikke noe galt med utseendet ditt, og om det var det, er ikke det noe problem», sa han. «Det er et gjestgiveri.»

Eves fantasi slo seg løs. Hva hadde han i tankene? «Hvis du tror denne kvelden ender med oss på et hotellrom, er du gal.»

«Det er ikke et hotell», sa han. «Det er et gjestgiveri. Tro meg, jeg vet forskjellen.»

Det var et rom med en seng. «Prøver du å si at folk ikke har sex på gjestgiverier?»

«De har det», sa han uberørt. «Men kun i mørket, og kun misjonærstillingen.»

«Hva?» En dam brast, og latteren fosset fritt ut av henne. Det føltes godt å le igjen. «Hvilken regelbok siterer du?»

Han satte seg på benken med henne. «Stoler du på meg, Eve?»

«Nei», sa hun.

Eve stolte ikke på ham, men hun hadde lyst til å stryke fingertuppene langs kjeven hans. Det ene hadde ingenting med det andre å gjøre.

«Kunne du prøve? For en kvelds skyld?»

«Nei.» Moren og bestemoren hadde ikke oppdratt en naiv tulling.

«Det er rimelig», sa han. «Men vet du hva som venter oss på Belleview Inn?» sa han. «En steamdusj, romservice, klesvaskservice, TV, Wi-Fi og en balkong med utsikt mot rosehagen. Vi kan spise middag og ha en voksen samtale. Liker du noe av dette?»

Hun likte alt sammen. Etter sykehusoppholdet ble Eve henvist til rehabilitering. Hun hadde bare holdt på med hard fysioterapi i tre uker, og den hadde presset kroppen til bristepunktet i dag. Hun følte seg utmattet. Og hun var våt og sulten. Hun trengte en dusj. Romservice, selv på et beskjedent gjestgiveri, hørtes luksuriøst ut. Selv om hun visste bedre enn å takke ja når en sjarmerende mann inviterte henne til et hotell eller motell, var det akkurat det hun skulle gjøre.

Rafael kikket på mobilen. «Bilen min står klar. Hva sier du?»

«Jeg sier la oss dra.»

«Fryktløs», sa han. «Jeg liker det.»

De gikk til parkeringsstasjonen hvor bilen hans ventet. Rafael Wentworth kjørte en klassisk sportsbil. Den passet ham perfekt. Han holdt døren åpen for henne før han satte seg bak rattet. «Du har hatt nok uro», sa han. «La oss få deg vekk herfra.»

De kjørte ut i natten og la Texas Cattlemanʼs Club bak seg.

